SKRIFTLIG FORESPØRGSEL E-2704/01

af Mario Mauro (PPE-DE) til Kommissionen

(3. oktober 2001)

Om: G8-topmødet i Genova

Det Europa, som De Gasperi, Adenauer og Schumann ønskede, blev udtænkt for at overvinde statsegoismen og være solidarisk med den fattigste del af verden.

På G8-samlingen holdt statscheferne, der er demokratisk valgt i nogle af de mest civiliserede lande i verden, deres regelmæssigt tilbagevendende møde for at behandle bare nogle af de utallige og alvorlige problemer, der plager livet på jorden. Til det møde var der for første gang også indbudt repræsentanter for EU, FN og en række fattige lande. Med hensyn til sidstnævnte blev der truffet nogle foranstaltninger, som ikke har karakter af løsninger, men som dog er et lille skridt hen imod eftergivelse af gælden og en mulig forbedring af sundhedstilstanden.

Hvorledes agter Kommissionen på baggrund af ovenstående i løbet af de kommende måneder at følge op på konklusionerne fra topmødet i Genova?

Svar afgivet på Kommissionens vegne af Romano Prodi

(21. november 2001)

Fællesskabet har deltaget i topmøderne for de syv/otte mest industrialiserede lande (G7/G8) siden 1977. Kommissionens formand deltager i det årlige topmøde. Formanden for Det Europæiske Råd deltager også i topmødet, når det er et ikke-G8 medlem, som har Rådets formandsskab. I Genova var Fællesskabet således repræsenteret ved Guy Verhofstadt i sin egenskab af formand for Det Europæiske Råd og Kommissionens formand Romano Prodi.

Til topmødet i juli 2001 var der for andet år i træk indbudt ledere fra en række udviklingslande. Denne begivenhed, som uden tvivl var en af de vigtigste på topmødet i Genova, muliggjorde en åben udveksling af synspunkter mellem alle de tilstedeværende. Efter mødet blev G8-landenes ledere enige om en plan for Afrika og om oprettelsen af en gruppe af højtstående repræsentanter, der skal arbejde sammen med afrikanske ledere med henblik på udarbejdelse af en konkret handlingsplan, som skal vedtages på G8-topmødet næste år. Romano Prodis personlige repræsentant deltager således i gruppen og bidrager herved til udviklingen af handlingsplanen.

Dette var naturligvis ikke det eneste udviklingsrelaterede emne, som blev taget op på topmødet i Genova. Som det ærede medlem helt rigtigt fremhæver i forespørgslen, tog topmødet især sigte på at vise solidaritet og ansvar over for udviklingslandene. G8-landenes ledere blev også enige om at nedsætte en arbejdsgruppe om udvikling og uddannelse. Endelig besluttede de at give et betydeligt bidrag til den nyligt oprettede globale sundhedsfond samt at videreudvikle dialogen om fattigdomsafhjælpning, markedsadgang, sundhed, uddannelse og fødevaresikkerhed.

Kommissionen deltager fuldt ud i de nyligt oprettede G8-grupper samtidig med, at den tilstræber at følge Fællesskabets udviklingsstrategi. Det ærede medlems forespørgsel omhandler Kommissionens aktiviteter på to specifikke områder, nemlig nedbringelse af gæld og sundhed.

Kommissionen går stærkt ind for at sikre fattige lande gældssanering. Bistanden fra Fællesskabet har overvejende form af gavebistand, hvilket skal hjælpe udviklingslandene uden at bidrage til deres gældsbyrde. Kommissionen har fra starten støttet initiativet for stærkt gældstyngede fattige lande (HIPC), som er donorsamfundets vigtigste instrument til nedbringelse af gælden. Fællesskabet har indtil videre bidraget direkte med i alt 1 082,97 mio. EUR til gældslempelsesinitiativet. Til dato har 18 lande i Afrika, Vestindien og Stillehavet (AVS) modtaget bistand fra Fællesskabet i form af gældssanering. Kommissionen har også stillet forslag om afvikling af alle særlån til de mindst udviklede lande. Det er meningen, at AVS/EF-Ministerrådet skal vedtage forslaget i slutningen af 2001.

I henhold til den nye partnerskabsaftale, som blev indgået mellem de 77 AVS-lande og de 15 medlemsstater i Cotonou, Benin den 23. juni 2000 er der endvidere specifikke muligheder for især at gøre brug af midler fra Den Europæiske Udviklingsfond (EUF) til gældssanering og teknisk assistance i forbindelse med gældsforvaltning.

Hvad angår sundhedsområdet, indgår Fællesskabets bidrag til den globale fond til bekæmpelse af humant immundefekt virus/akkvisit immundefekt-syndrom (HIV/AIDS), malaria og tuberkulose (besluttet i Genova) som led i fællesskabshandlingsprogrammet for en indsats mod smitsomme sygedomme inden for rammerne af fattigdomsafhjælpning, som Rådet vedtog den 14. maj 2001. Romano Prodi gav tilsagn om et bidrag på 120 mio. EUR til fonden. Kommissionen gav sammen med medlemsstaterne tilsagn om mere end 1 000 mio. EUR ud af et samlet beløb på 1 800 mio. EUR, hvilket gør Fællesskabet til den største bidragyder.

For at tilvejebringe de midler, der er givet tilsagn om, har Kommissionen fornylig fremsat et forslag til budgetmyndigheden om en overførsel af 60 mio. EUR til budgetpost B7-6211 støtte til bekæmpelse af fattigdomsbetingede sygdomme. Med henblik på fremtidige bidrag til fonden har Kommissionen stillet forslag om, at der afsættes et betydeligt beløb til en budgetpost, som er omfattet af en ny forordning om bekæmpelse af fattigdomsbetingede sygdomme.